1.Sissejuhatus

1.1.Eelnevalt teatatud nõusolekut käsitlev määrus (PIC-määrus)

Määrusega (EL) nr 649/2012 (PIC-määrus) rakendatakse teatavate ohtlike kemikaalide ja pestitsiididega rahvusvaheliseks kauplemiseks nõusoleku saamise korda (PIC-protseduuri) käsitlevat Rotterdami konventsiooni, mis võeti vastu 1998. aastal ja mille liit ratifitseeris 2002. aastal. Määruse eesmärk on edendada ühist vastutust ja koostööd ohtlike kemikaalide rahvusvahelisel edasitoimetamisel ning kaitsta inimeste tervist ja keskkonda võimaliku kahju eest, hõlbustades ohtlike kemikaalide omadusi käsitleva teabe vahetamist, sätestades liidus nende importi ja eksporti käsitlevate otsuste tegemise korra ja edastades otsuseid konventsiooniosalistele ja vajaduse korral muudele riikidele (artikkel 1).

PIC-määrus kehtib kemikaalide suhtes, millele kohaldatakse vastavalt Rotterdami konventsioonile eelnevalt teatatud nõusoleku saamise protseduuri, ning tööstuskemikaalide (mida kasutavad kutselised kasutajad ja tarbijad) ja pestitsiidide (sh biotsiidide) suhtes, mis on tervise- või keskkonnakaalutlustel liidu õigusaktidega keelustatud või rangelt piiratud kasutusega. Määrusega seatakse kohustused äriühingutele, kes kavatsevad eksportida selliseid kemikaale kolmandatesse riikidesse, ükskõik kas nad on Rotterdami konventsiooni osalised või mitte. Eksporditavale kaubale kohaldatakse erinevaid nõudeid sõltuvalt sellest, millisesse määruse I lisa loetellu need on kantud: I lisa 1. osas loetletud kemikaalide puhul kehtib importiva riigi asutusele ekspordist teatamise nõue; I lisa 2. ja 3. osas loetletud kemikaalide puhul kehtib ekspordist teatamise ja importiva riigi asjaomase asutuse sõnaselge nõusoleku saamise nõue, välja arvatud juhul, kui nende puhul kehtib konventsiooni alusel PIC-protseduuri nõue ning neid eksporditakse konventsiooniosalisele, kes on esitanud positiivse impordivastuse, või riiki, kes on loobunud oma õigusest olla teavitatud. Need kohustused kehtivad ka segude puhul, milles määruse I lisas loetletud ainete sisaldus on nii suur, et see tingib klassifitseerimist, märgistamist ja pakendamist käsitlevas määruses (EÜ) nr 1272/2008 (CLP-määrus) sätestatud märgistamiskohustuse, ning teatud toodete puhul.

PIC-määrus kohustab ka komisjoni teatama konventsiooni sekretariaadile lõplikust regulatiivmeetmest, millega liidus kemikaali kasutamist mõnes konventsiooni kasutuskategoorias (tööstuskemikaalid või pestitsiidid) keelustatakse või rangelt piiratakse. Kemikaalid, mille korral niisugune teavitamine on nõutav, on loetletud PIC-määruse I lisa 2. osas. Lõpliku regulatiivmeetme eesmärk on teavitada teisi konventsiooniosalisi asjaomaste kemikaalide kasutamisega kaasnevatest võimalikest riskidest ning see on aluseks kemikaalide kandmisega konventsiooni III lisasse.

Kemikaalide puhul, mis on loetletud I lisa 3. osas (mis kajastab konventsiooni III lisa), teeb komisjon tihedas koostöös liikmesriikidega ja liidu õiguse alusel impordiotsuse, milles märgitakse, kas ja millistel tingimustel võib kemikaali liitu importida. Ka see saadetakse konventsiooni sekretariaadile.

1.2.Aruandlus

PIC-määruse artiklis 22 nõutakse, et komisjon esitab iga kolme aasta tagant aruande oma määrusekohase tegevuse kohta ja koostab koondaruande PIC-määruse toimimise kohta, milles võetakse kokku:

·artikli 22 lõike 1 kohaselt liikmesriikide esitatud teave määruses sätestatud menetluste toimimise kohta, sealhulgas tollikontrolli, rikkumiste, karistuste ja heastusmeetmete kohta;

·artikli 22 lõike 1 kohaselt Euroopa Kemikaaliameti (edaspidi „amet“) esitatud teave PIC-määruses sätestatud menetluste toimimise kohta.